**Despre minerit**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e sufletul un cuib al fericirii,

de zbuciumul luminii adăpat.

E un ocnaș ce-n mina nemuririi

tunel spre-a ta iubire a săpat.

Și târnăcop i-a fost a sa credință

ce-a dislocat filoane de granit,

c-un unic scop și-o ultimă dorință:

s-ajungă la filonul unui mit.

A dragostei dorință netrăită

a desfăcut-o-n zeci de-nchipuiri

și a pavat un drum ce de ursită

i-a fost menit să-l rupă din zidiri.

Din amintiri și-a construit o torță

să-i lumineze calea spre zenit.

Ea nu s-a stins la nevăzuta forță

ce a suflat pe drumul năzuit.

Ajuns acolo, lâng-a ta făptură,

în focul fericirii s-ambăiat.

Abandonând a inimii armură,

cu grad de deținut ți s-a predat.

L-ai descusut în ale vieții gânduri

iar calea vieții în palmă i-ai cătat,

De va fi ea izvorul fără prunduri,

ori de va fi un curs alambicat.

În cicatrici tu ai găsit refuzul

de-a-i împlini al său unic destin

Ai decretat, iubire, că topuzul

nu îl va ține-n mână la festin.

Dar ai uitat, iubire, amănuntul:

să vezi în lovituri și cicatrici

cum s-au format și cum au fost veșmântul

uneltelor tăioase ca un brici.

Cu ele a săpat spre-a ta idee,

Filonul mântuirii l-a sculptat

și te-a creat pe tine, Galatee,

să-i fii model la tot ce a visat.

De vei căta a palmelor finețe

brazdată doar de linii sidefii,

vei regăsi în conturi doar tristețe

și amăgirea clipelor pustii.

Vei regăsi în coduri zeci de brazde

înșiruite în draconic rit,

dar vor fi reci și mult prea fade gazde

îți fi-vor închisoare, nu iubit.

De vei privi spre palmele întinse

ce îți oferă un suflet și-al lui rost,

vei retrăi simțirile desprinse

din clipele în care piatră tu n-ai fost.